CELEX: 62010CN0301
Language: el
Date: 2010-06-16 00:00:00
Title: Υπόθεση C-301/10: Προσφυγή της 16ης Ιουνίου 2010 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας

11.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 246/21
            
         Προσφυγή της 16ης Ιουνίου 2010 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας
   (Υπόθεση C-301/10)
   ()
   2010/C 246/36
   Γλώσσα διαδικασίας: η αγγλική
   
       Διάδικοι
   
   
      Προσφεύγoυσα: Ευρωπαϊκή Επιτροπή (εκπρόσωποι: S. Pardo Quintillán, A.-A. Gilly)
   
      Καθού: Ηνωμένο Βασίλειο της Μεγάλης Βρετανίας και της Βόρειας Ιρλανδίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αποφανθεί ότι το Ηνωμένο Βασίλειο της Μεγάλης Βρετανίας και της Βόρειας Ιρλανδίας, μη μεριμνώντας ώστε το Whitburn, και οι περιοχές Beckton και Crossness του Λονδίνου να διαθέτουν κατάλληλα δίκτυα αποχέτευσης, σύμφωνα με τις επιταγές του άρθρου 3, παράγραφοι 1 και 2, και του παραρτήματος Ι, σημείο Α, της οδηγίας 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (1), και να γίνεται κατάλληλη επεξεργασία των λυμάτων από τους σταθμούς επεξεργασίας λυμάτων των περιοχών Beckton, Crossness και Mogden, στο Λονδίνο, σύμφωνα με τις επιταγές του άρθρου 4, παράγραφοι 1 και 2, του άρθρου 10, και του παραρτήματος Ι, σημείο Β, της οδηγίας, παρέβη τις υποχρεώσεις που υπέχει από τις ανωτέρω διατάξεις.
            
         
               —
            
            
               να καταδικάσει το Ηνωμένο Βασίλειο της Μεγάλης Βρετανίας και της Βόρειας Ιρλανδίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά το άρθρο 3, παράγραφοι 1 και 2, και το παράρτημα Ι, σημείο Α, της οδηγίας 91/271/ΕΟΚ του Συμβουλίου, το Ηνωμένο Βασίλειο οφείλει να μεριμνήσει ώστε όλοι οι οικισμοί με ισοδύναμο πληθυσμό (ι.π.) άνω των 15 000 να διαθέτουν δίκτυα αποχέτευσης έως τις 31 Δεκεμβρίου 2000 και τα εν λόγω δίκτυα αποχέτευσης να πληρούν τις απαιτήσεις του παραρτήματος Ι, σημείο Α, της οδηγίας. Κατά το άρθρο 4, παράγραφοι 1 και 3, και το παράρτημα Ι, σημείο Β, της οδηγίας αυτής, το Ηνωμένο Βασίλειο οφείλει, επίσης, να μεριμνήσει ώστε τα αστικά λύματα που διοχετεύονται σε αποχετευτικά δίκτυα να υποβάλλονται, πριν από την απόρριψή τους, σε δευτεροβάθμια ή σε ισοδύναμη επεξεργασία, το αργότερο έως τις 31 Δεκεμβρίου 2000, για όλες τις απορρίψεις λυμάτων από οικισμούς με ι.π. άνω των 15 000 και οι απορρίψεις από σταθμούς επεξεργασίας αστικών λυμάτων να πληρούν τα πρότυπα που προβλέπονται για απορρίψεις από σταθμούς επεξεργασίας αστικών λυμάτων σε ύδατα.
   Καθόσον στο Ηνωμένο Βασίλειο λειτουργεί μικτό δίκτυο συλλογής αστικών λυμάτων και ομβρίων υδάτων στην περιοχή του Λονδίνου, το δίκτυο αυτό θα έπρεπε να έχει σχεδιαστεί κατά τρόπο που να διασφαλίζει τη συλλογή και επεξεργασία των λυμάτων σύμφωνα με τις απαιτήσεις της οδηγίας. Το Ηνωμένο Βασίλειο παρέλειψε να διασφαλίσει τον σχεδιασμό και την κατασκευή των αποχετευτικών δικτύων κατά τρόπο που να καθιστά δυνατή τη συλλογή και επεξεργασία όλων των αστικών λυμάτων που προέρχονται από τις εξυπηρετούμενες περιοχές. Το αποχετευτικό δίκτυο θα έπρεπε να έχει σχεδιαστεί κατά τρόπο που να λαμβάνει υπόψη τις φυσικές κλιματολογικές συνθήκες και τις εποχιακές διακυμάνσεις του φορτίου. Το Ηνωμένο Βασίλειο παρέβη τις υποχρεώσεις που υπέχει από την οδηγία, μη διαθέτοντας επαρκή αποχετευτικά δίκτυα και σταθμούς επεξεργασίας λυμάτων στις περιοχές του Λονδίνου και του Whitburn και επιτρέποντας τη διαρροή μεγάλων ποσοτήτων μη επεξεργασμένων λυμάτων στο περιβάλλον.
   
      (1)  ΕΕ L 135, σ. 40.